Dôvodová správa

A. Všeobecná časť

	Ministerstvo spravodlivosti predkladá do legislatívneho procesu návrh zákona, ktorým sa novelizuje zákon č. 105/2002 Z. z. o poskytnutí jednorázového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 v znení neskorších predpisov. Návrh zákona bol vypracovaný na základe bodu B.2. uznesenia vlády Slovenskej republiky č. 790 z 21. augusta 2003. 

Uvedeným uznesením bola Ministerstvu spravodlivosti uložená úloha do 31. októbra 2003 zabezpečiť legislatívnu úpravu zákona č. 105/2002 Z. z. o poskytnutí jednorázového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 v znení neskorších predpisov v ustanovení § 5 ods. 7, podľa ktorej bude Ministerstvo spravodlivosti SR povinné vyplatiť jednorazový finančný príspevok obom kategóriám účastníkov národného boja za oslobodenie podľa § 2 ods. 1 a 2 citovaného zákona najneskôr do 31. decembra 2004.

Podľa údajov Ústrednej rady Slovenského zväzu protifašistických bojovníkov bude na vyplatenie oprávnených cca 53.000 žiadateľov, z toho cca 29.000 priamych účastníkov národného boja za oslobodenie a 24.000 vdov a vdovcov. V agende odškodňovania je podľa v súčasnosti platného znenia § 5 ods. 7 predmetného zákona potrebné do 31.12. 2003 vybaviť ešte cca 26.000 žiadostí priamo žijúcich účastníkov národného boja za oslobodenie a do 31. 12. 2004 cca 23.000 žiadostí vdov a vdovcov po priamych účastníkoch národného boja za oslobodenie. 

Vzhľadom k tomu, že kapacity odboru rehabilitácií a odškodňovania neumožňujú dodržanie uvedených termínov, bol vláde SR predložený Návrh opatrení smerujúcich k urýchleniu realizácie zákona Národnej rady Slovenskej republiky č.105/2002 Z .z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 v znení neskorších predpisov. K uvedenému materiálu bolo prijaté uznesenie vlády Slovenskej republiky č. 790, kde bolo v bode B.2. uložené podpredsedovi vlády a ministrovi spravodlivosti zabezpečiť legislatívnu úpravu § 5 ods. 7 zákona č. 105/2002 o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 v znení neskorších predpisov tak, aby Ministerstvo spravodlivosti Slovenskej republiky bolo povinné vyplatiť jednorazový finančný príspevok obom kategóriám osôb, teda priamo účastníkom národného boja za oslobodenie, ako aj vdovám a vdovcom po priamych účastníkoch národného boja za oslobodenie, najneskôr do 31. 12. 2004.
	
	Návrh zákona je v súlade s  Ústavou, inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.
	
Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov.

DOLOŽKA  ZLUČITEĽNOSTI
návrhu zákona 
s právom Európskych spoločenstiev a právom Európskej únie

1.	Navrhovateľ zákona :  vláda Slovenskej republiky

2.	Názov návrhu zákona :  zákon, ktorým sa mení a dopĺňa zákon č. 105/2002 Z .z.   o poskytnutí jednorázového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945 v znení neskorších predpisov

3.	Záväzky Slovenskej republiky vo vzťahu k Európskym spoločenstvám a Európskej únii :

a)	návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení, Národného programu pre prijatie acquis communataire, odporúčané v Partnerstve pre vstup, odporúčané v prílohe Prípravy asociovaných krajín strednej a východnej Európy na integrácie do vnútorného trhu Únie  (Biela kniha), screeningu, nepatrí medzi úlohy vlády Slovenskej republiky podľa Plánu legislatívnych úloh vlády Slovenskej republiky na rok 2003, ale predkladá sa na základe bodu B.2. uznesenia vlády Slovenskej republiky zo dňa 21. augusta 2003,
b)	nevyplývajú zo schválenej negociačnej pozície Slovenskej republiky ku kapitole č. 24.

4.	Problematika návrhu právneho predpis :

a)	
b)	nie je upravená v práve Európskych spoločenstiev,
c)	
d)	nie je upravená v práve Európskej únie,

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie :

Vzhľadom na vnútroštátny charakter upravovanej problematiky je posudzovanie súladu návrhu zákona s právom Európskych  spoločenstiev a Európskej únie bezpredmetné.

6.	Gestor  (spolupracujúce rezorty) : 

Bezpredmetné

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie :

Pri vypracúvaní návrhu zákona nebola účasť experta

B. Osobitná časť

K Čl. I:

	V zmysle bodu B.2. uznesenia vlády Slovenskej republiky č. 790 zo dňa 21. augusta sa navrhuje legislatívna úprava § 5 ods. 7, na základe ktorej bude ministerstvo spravodlivosti povinné vyplatiť jednorazový finančný príspevok obom kategóriám účastníkov národného boja za oslobodenie podľa § 2 ods. 1 a 2 najneskôr do 31. decembra 2004, z dôvodu, že nie je možné dodržať termíny, ktoré stanovuje v súčasnosti platné znenie zákona. 

K Čl. II:

Vzhľadom na predpokladanú dĺžku legislatívneho procesu sa navrhuje, aby zákon nadobudol účinnosť 15. decembra 2003.